Kari Jaquesson

Kari Angelique Jaquesson (født 1962) er en norsk aerobicinstruktør, debattant, TV-personlighet og skribent. Hun ble i 1990-årene kjent gjennom sine daglige treningsinnslag i TV 2-programmet God morgen Norge (1994–2005) og har utgitt bøker om trening og kosthold. 

Etter årtusenskiftet har hun gjort seg bemerket som samfunnsdebattant, og har gitt uttrykk for synspunkter omkring blant annet fedme, prostitusjon, feminisme, koronapandemien, vaksiner, borgerkrigen i Libya, Syria samt Russlands invasjon av Ukraina.

 Liv og virke 
 Treningsinstruktør 
I 1982 startet hun det første utdanningssystemet for aerobicinstruktører i Norge. Hun holdt videreutdanningskurs for instruktører over hele landet. underviste i step og aerobic hver uke, og ble en av Norges mest ettertraktede instruktører innen aerobic og mosjon. Hovedbudskapet hennes er at alle skal kunne komme i sin beste form noensinne, med lystbetont trening og uten å sulte seg eller spise mat de ikke liker.

Hun har utgitt en rekke trimvideoer og flere bøker, og er en aktiv meningsytrer innen kosthold, trim og livsstil.

Kari Jaquesson har vært kritisk til at treningsblader og innhold har for mye fokus på hud og kropp. Hun har blant annet kritisert forsidene til treningsmagasiner og hva slags bilder fitnessutøvere legger ut på sine profiler i sosiale media. Hun mener pornobransjen har infiltrert treningsbransjen.

Hun er datter av restauratøren Ben Youcéf.«- Pappa tok dyden på restaurant-Norge» Migrapoils, www.nrk.no, 27. januar 2009

 Goodwill-ambassadør 
Jaquesson ble i 2000 utnevnt til Goodwill-ambassadør for FN, for å arbeide nasjonalt og internasjonalt for økt bevissthet rundt kvinners helserettigheter.«Kari Jaquesson raser mot Bush,» Dagbladet, 23. juli 2002.

 På Kanten-prisen og debatten om Israel og ISIS 
På den norske filosofifestivalen i Kragerø ble hun i 2015 tildelt På Kanten-prisen for sitt engasjement mot pornografi og filmvold.Marie Edholm Andresen, «Kari Jaquesson får filosofipris,» Telemarksavisa, 25. mai 2015. Filosof og rådgiver for Human-Etisk Forbund, Kaja Melsom trakk seg fra komiteen da hun mente Jaquesson hadde kommet med antisemittiske konspirasjonsteorier, med antydninger om at Israel og IS hadde et samarbeid. Didrik Søderlind, rådgiver i Human-Etisk Forbund og redaktør i tidsskriftet Humanist, skrev en kronikk i VG der han kritiserte Jaquesson for å støtte konspirasjonsteorier ved å «bare stille spørsmål» på en måte som insinuerer at det finnes en fasit.

 Uttalelser om Syrias borgerkrig 
I 2017 dro Jaquesson på en organisert reise til Syria, og skrev om inntrykkene sine på Facebook-siden sin hvor hun hevdet at de De hvite hjelmene sto i ledtog med «terrorister og jihadister», med hvilket hun mente de syriske opprørerne. Om soldatene til Bashar al-Assad, som lå i krig med en stor del av befolkningen i Syria, sa hun at de var «vennlige». Hun hevdet at Leger Uten Grenser (MSF) hadde løyet om sykehusbombing, noe hun i ettertid beklaget. Militsen Free Syrian Army, dannet av soldater som hadde hoppet av fra regjeringshæren i protest mot hva regjeringshæren gjorde mot sivilbefolkningen ble omtalt som «terrorister». Utspillene fra Jaquesson ble kritisert blant annet av Human Rights Watch og Leger Uten Grenser.Ralf Lofstad & Øystein Andersen, «Kari Jaquesson etter Syria-besøk: Lovpriser Assads soldater og hevder hjelpeorganisasjon er terrorister», Dagbladet, 13. mai 2017 Jaquesson hevder at avisen Verdens Gang «driver promoavdelingen for al Qaida.»Tweet 1. august 2019 Hun hevdet også at den norske pressen drev en ensidig og tendensiøs nyhetsdekning av konflikten. Blant annet lovpriste hun Assad sine soldater og hevdet at hjelpeorganisasjonen var terrorister. John Færseth i Minerva viste til at Kari Jaquesson holdt foredrag der hun beskrev en storslått, internasjonal konspirasjon mot et folkekjært Assad-regime. Jaquesson mente også at statsminister Erna Solberg løy om krigen i Syria. Dette ble tilbakevist av Utenriksdepartementet som påstander uten noen holdepunkter.

 Kvinnekamp 
Jaquesson reagerte på regjeringsavtalen mellom Høyre-Fremskrittspartiet med KrF i 2013, som ville gi fastleger rett til å nekte å henvise kvinner til inngrep som abort. Hun uttalte «En skam! Så lett brukes kvinners underliv som forhandlingskort!»

Jaquesson har fra 2015 markert seg som medlem av Kvinnegruppa Ottar, som hun har representert i en rekke sammenhenger og offentlige debatter. Hun har flere ganger representert Ottar på parolemøter for arrangementer på kvinnedagen, der hennes kommentarer har skapt mye debatt, blant annet etter at hun ba andre deltakere om å «suge pikk ti ganger i døgnet» for å om mulig forstå hvordan det var å arbeide på en bordell. Dette som en respons til et forslag om å fjerne parolen «håndhev sexkjøpsloven» Kvinnegruppa Ottar har uttalt at Jaquesson «valgte ektefølt konfrontasjon, politisk solid fundert i Kvinnegruppa Ottars radikalfeminisme».Rød Ungdoms rolle i debatten om parolemøtet i 8. marskomiteen, Kvinnegruppa Ottar På vegne av Kvinnegruppa Ottar anmeldte Jaquesson og Ane Stø i 2015 NRK for brudd på sexkjøpsloven. Anmeldelsen ble henlagt av politiet med begrunnelsen at det ikke foreligger «rimelig grunn til å undersøke om det foreligger straffbart forhold».

 Uttalelser om transkvinner 
Jaquesson har beskrevet seg selv som transekskluderende radikalfeminist. Hun har kommet med flere kritiske uttalelser mot transaktivister som hun mener «tråkker på kvinners rettigheter».K. Jaquesson, «Transpersoner: Mann kan ikke bli kvinne,» Dagbladet.no, 24. juli 2018. Hun har uttalt at «det er kjønnsdiskriminering å hevde at menn er kvinner». Jaquessons kommentarer på dette feltet har blitt oppfattet som transfobiske.D.S. Hafstad, «Skremmende holdninger mot transpersoner fra norske TERF-feminister,» Dagbladet.no, 16. juli 2018.P.O. Lervåg, «Autister til besvær,» NRK.no, 18. august 2019.
T. Thanem & N. Johannessen, «Kari Jaquesson fjernes fra Jenteprisen etter at flere nominerte trakk seg,» VG.no, 8. oktober 2019.
F. Ighoubah, «Transpersonen Eirik Elin Stillingen føler seg hengt ut som overgriper på Facebook av Kari Jaquesson,» Nettavisen, 9. august 2018.
I. Wammer, «Kari Jaquesson hang ut transperson på Facebook,» Natt og Dag, 7. august 2018. Hun fikk blant annet kritikk for å ha delt et bilde av en transperson uten tillatelse. Jaquesson mener at en mann ikke kan bli en kvinne. Navnet hennes ble fjernet til Plan Norge sin jentepris da flere nominerte truet med å trekke seg om hennes navn ikke ble fjernet. Kriteriene ble etter dette også endret der Plan viste til at de ikke godtar grov hets mot marginaliserte grupper. Også reiseselskapet Apollo trakk en kampanje med sydentur med Jaquesson med bakgrunn i holdningene mot transpersoner.

 Uttalelser om overvektige 
Jaquesson har også kommet med flere uttalelser rettet mot overvektige, der hun blant annet har uttalt at mat er som narkotika for overvektige.. Hun har også uttalt at det ikke er noe i DNA som gjør at det er lettere for noen å legge på seg enn andre. Professor Jøran Hjelmesæth ved Universitetet i Oslo og Senter for sykelig overvekt i Helse sørøst tilbakeviste denne uttalelsen, og uttalte at Jaquesson manglet folkeskikk. Jaquesson fikk mye oppmerksomhet da hun i 2012 skrev at den gang lederen i Landsforeningen for overvektige, Jørgen Foss, var at han ble så svær «av grunner bare du kjenner har gjemt bort ditt egentlige jeg i et lass av fett». I 2013 uttalte hun derimot at: «Flere burde være fat and proud, så slutt å gremme deg over fettet ditt og lev livet!»

 Konspirasjonsteorier om COVID-19 
Fra 2020 har Jaquesson lagt ut flere videoer og poster i sosiale medier som  «latterliggjør» COVID-19 iflg en meningsmotstander. I sine sosiale medier har hun vist flere videoer og bilder om deltakelse i flere av demonstrasjonene mot koronarestriksjoner. Hun mener viruset ikke er noe annet enn vanlig forkjølelse, og at munnbind og antibac ikke er nødvendig. Hun har særlig gått i rette med «han høy-på-pæra-legen Wasim Zahid, eller hva han heter». Iflg samme kilde.

Den 31. oktober 2020 la Jaquesson ut en video der hun latterliggjorde maskebruk og restriksjoner rundt korona-viruset. Jaquesson gjorde et poeng ut av at folk «ikke dør i gatene». Blant annet påstod hun at korona-viruset ikke var farlig, at det ble holdt tilbake informasjon fra myndighetene og at kun svært gamle døde av viruset. Dette førte til et motsvar fra lege Wasim Zahid. Videoen fra Kari Jaquesson vedrørende korona var også utgangspunktet til en remiks til en musikkvideo. I mars 2021 uttrykte Jaquesson sin støtte til brusmerket Tøyen-Cola, som profilerte seg med støtte til konspirasjonsteorier blant annet om koronapandemien.

Analyseselskapet YouGov gjennomførte en undersøkelse i april 2021 om hvilket syn de hadde på offentlige personer. Av kjente personer var det kun tidligere president Donald Trump flere nordmenn hadde et mer negativt syn på.

 Steigan.no og aktivitet på Twitter 
Hun har en Twitter-profil, hvor hun har ytret støtte til klimaskepsis, samt personer som Julian Assange, Bashar al-Assad og Nicolás Maduro. Jaquesson har også skrevet innlegg om at antisemittisme i Europa er «oppkonstruert», og utnyttet av Israel for å bygge opp under islamofobi samt forhindre legitim kritikk av statens ulovlige bosetninger og krigshandlinger.Didrik Søderlind, «Kunsten å bare stille spørsmål», VG, 29. mai 2015.

Jaquesson har også deltatt på podcast med Mannegruppa Ottar, der hun blant annet uttalte at Israel planlegger atomangrep på Europa.

Hun har omtalt transkvinner som «han».

Hun har skrevet over femti artikler for nettstedet steigan.no der hun blant annet fremmer ulike konspirasjonsteorier.John Færseth, Fyrtårnet i øst: Putins Russland og vestlige ekstremister, Humanist forlag, 2021, ISBN 9788282821704

 Russlands invasjon av Ukraina 
Jaquesson støtter Russlands invasjon av Ukraina 2022.

 Annet 
I 2017 var hun den første til å forlate Farmen på TV 2, da hun tapte mot den norsk-iranske modellen Aylar Lie i «melkespann-konkurransen». Hun har også vært lettkledd forsidepike i magasinet Mann.

I 2015 laget Thomas Seltzer en omstridt pornosketsj i programmet Trygdekontoret der to pornoskuespillere forestilte Thomas Seltzer og Kari Jaquesson. Dette innslaget fikk kraftig kritikk i kringkastingsrådet.

Jaquesson har uttalt seg kritisk om Human Rights Service (HRS) og islamkritiker Hege Storhaug. Bakgrunnen var kritikk fra Storhaug mot kronikken Jaquesson hadde der hun uttalte at IS ikke var så ekstreme siden de ikke angrep Israel. Jaquesson uttalte at hun ikke kunne huske at Storhaug noen gang har uttalt seg positivt om muslimer.

Jaquesson har engasjert seg i å ikke hogge trær. Det var en heftig diskusjon om å hogge fire trær i Ekebergskogen. Hun engasjerte seg tydelig mot etableringen av en skulpturpark i Ekebergskogen.

 Bibliografi 

 1999: Det gode liv, LibriArte
 2000: Hurra, jeg er gravid: trim og kosthold for nybakte mødre, Cappelen
 2004: 10 minutter til en sprekere kropp
 2007: 10 minutter til en sterkere rygg og litt flatere mage
 2008: 10 minutter til fastere lår og en litt mer spretten rumpe
 2009: Ketsjup er ålreit
 2010: Kropp på topp! : på 10 minutter : lår og rumpe, armer og overkropp, rygg og mage
 2012: Det første steget til en sprekere kropp
 2012: Sunnere hverdagsmat

 Referanser 

 Eksterne lenker 





Kategori:Norske TV-personligheter
Kategori:Treningsinstruktører
Kategori:Norske vaksinemotstandere
Kategori:Norske kvinnesaksforkjempere
Kategori:Formidlere av konspirasjonsteorier
Kategori:Farmen kjendis-deltakere
Kategori:Personer fra Oslo